《投吏部汪书一首》
宋代·王阮

铨选仍多弊，今年得伟人。
衣冠归藻鉴，草芥倚阳春。
冢宰天官贵，山公启事新。
请收才杰士，预作凤池宾。

作者简介：（?—1208）宋江州德安人，字南卿。王韶曾孙。孝宗隆兴元年进士。对策极言迁都建康以图进取。光宗绍熙中知濠州，整修战备，金人不敢犯。改知抚州。韩侂胄闻其名，特命入奏，诱以美官，遭拒大怒，批旨予祠。归隐庐山以终。有《义丰集》。